钦定古今图书集成/明伦汇编/氏族典/第211卷 > 《廖用贤尚友录》 > 毛遂
## 钦定古今图书集成/明伦汇编/氏族典/第211卷 > 《廖用贤尚友录》 > 毛遂

按《史记平原吾传》：“秦之围邯郸，赵使平原君求救，合
从于楚，约与食客，门下有勇力文武备具者二十人，
偕得十九人，馀无可取者，无以满二十人。门下有毛
遂者，前自赞于平原君，愿备员而行。平原君曰：‘夫贤
士之处世也，譬若锥之处囊中，其末立见。今先生处
胜之门下，三年于此矣。胜未有所闻，是先生无所有
也，先生不能，先生留’。”毛遂曰：“臣乃今日请处囊中耳。
使遂蚤得处囊中，乃颖脱而出，非特其末见而已。”平
原君竟与毛遂偕十九人相与目笑之，而未发也。比
至楚，与十九人论议，十九人皆服。平原君与楚合从，
言其利害，日出而言之，日中不决。毛遂按剑历阶而
上，谓平原君曰：“从之利害两言而决耳。今日出而言
从，日中不决，何也？”楚王叱曰：“胡不下？”毛遂按剑而前
曰：“吾君在前，叱者何也？今楚地方五千里，持戟百万，
天下弗能当，白起小竖子耳！一战而举鄢郢，再战而
烧夷陵，三战而辱王之先人，此百世之怨，而赵之所
羞，而王弗知恶焉。合从者为楚，非为赵也。吾君在前，
叱者何也？”楚王曰：“唯唯。”遂定从于殿上。平原君已定
从而归，遂以为上客。